internet vaartha 153 Views
ముంబై : బులియన్‌ మార్కెట్లలో బంగారం ధరలు రెండు వారాల గరిష్టస్థాయికి చేరాయి. అమెరికా వడ్డీరేట్ల పెంపు కొంతమేర ఉండక పోవచ్చన్న అంచనాలే ఇందుకు ఊతం ఇచ్చాయి. ఫెడ్‌రిజర్వు ఛైర్‌ఫర్సన్‌ జన్నెట్‌ ఎల్లెన్‌ వ్యాఖ్యలు బులియన్‌ మార్కెట్‌కు ఊతం ఇస్తున్నాయి. అమెరికా ఆర్థిక వ్యవస్థ మెరుగుపడుతోందని చెపుతూ వడ్డీరేట్లు పెంపు రావచ్చని అయితే ఇన్వెస్టర్లు మరింత స్పష్టత రావాల్సి ఉందని కోరుతున్నారు. స్పాట్‌ మార్కెట్‌లో బంగారం 0.4శాతంపెరిగి 1248.30 డాలర్లవద్ద ముగిసింది. అంతకుముందు ట్రేడింగ్‌లో 1249.20 డాలర్లుగా ముగిసింది. అమెరికాలో పసిడి ధరలు 0.3శాతం పెరిగి 1251.20 డాలర్లుగా నిలిచింది. వచ్చే వారం జరిగే ఫెడరల్‌ ఓపెన్‌ మార్కెట్‌ సమావేశంపై ఆధారపడి బంగారం ధరలు నడుస్తాయని అంచనా. వ్యవసాయే తర ఉపాధి గణాంకాలు కొంత నిరాశ కలిగిస్తున్నాయని, వీటి ఆధారంగా వడ్డీరేట్లుపెంచితే పెట్టుబడులు మళ్లుతాయని అంచనా. అమెరికాఉపాధి గణాం కాలు గతవారం క్షీణించాయి. పెడ్‌ రిజర్వు వడ్డీరేట్లను పెంచకపోవచ్చన్న అంచనాలున్నాయి. వడ్డీరేట్ల ఆధారం గానే పసిడిధరలు నడుస్తాయి. మేనెలలో   చూస్తే పసిడిధరలు ఆరుశాతం క్షీణించాయి. అలాగే ఈ నెలలో ఇప్పటి వరకూ  2.7శాతం పెరిగాయి. వడ్డీ రేట్ల పెంపు ప్రభావాల ఆధారంగానే పసిడి మార్కెట్‌ కదులుతున్నట్లు అంచనా. ప్రపంచ బ్యాంకు అంతర్జాతీయ వృద్ధి రేటును తగ్గించింది. దీనివల్ల ఫెడ్‌రిజర్వు పెంపుయోచన కూడా వాయిదా పడే అవకాశం ఉంది. ప్రపంచ మందగమనం వల్ల ఫెడ్‌రిజర్వు రేట్లు ఎంతమేర ఎరుగుతాయన్నది అంచనా వేయలేమని హాంకాంగ్‌కు చెందిన ఆర్థికవేత్త హెలెన్‌ లావు పేర్కొన్నారు. ప్రపంచ వ్యాప్తంగా పసిడి వినియోగం అత్యధికంగా ఉన్న చైనాలో పసిడినిల్వలు స్థిరంగా ఉన్నాయి. స్వఛ్ఛత కలిగిన ట్రాయ్ ఔన్స్‌ల్లో చూస్తే 58.14 మిలియన్‌ ఔన్స్‌ల వరకూ ఉన్నట్లు అంచనా. ఏప్రిల్‌ నుంచి మేనెల చివరివరకూ ఇదేస్థాయిలో ఉన్నట్లు చైనా సెంట్రల్‌ బ్యాంకు వివరించింది. అయితే చైనా ఇప్పటికీ అమెరికా డాలర్‌ కరెన్సీ నిల్వలు మరింత ఎక్కువస్థాయిలో కలిగి ఉందని, తన విదేశీ కరెన్సీ నిల్వలను వివిధ రంగాలకు మళ్లించేందుకు వీలుగా పసిడి కొనుగోళ్లను పెంచ వచ్చని ఆర్థికవేత్తలు అంచనా వేస్తున్నారు. ఇతర విలువైన ఖణిజవనరుల్లో వెండిధరలు కూడా 0.6శాతం పెరిగింది. ఔన్స్‌ ఒక్కింటికి 16.48 డాలర్లుగా ఉన్నాయి. ప్లాటినమ్‌ 0.2శాతం పెరిగి 1000.50 డాలర్లుగా నడుస్తోంది.